钦定古今图书集成/理学汇编/学行典/第272卷 > 李玮
## 钦定古今图书集成/理学汇编/学行典/第272卷 > 李玮

按《明外史隐逸传》：“李玮，字伟卿，鄞人。所居在城东村，
世为农舍。北有古松二株，可五百年物，虬龙偃蹇，苍
翠可掬。玮父曰：‘双松居士好积书，与城中名士交，日
啸咏此二松下。至玮，好学，能尽读父所藏书，发为诗，
辄有隽语。父没，始出游，直抵京师，逾年而返。时盛传
王、李七子诗，竞相仿效，玮叹曰：‘此繁声也。今举一世
趋之，古意日亡矣’’。”既归，杜门著书，期尽洗俗学，归于
《大雅》。前后论著，积数十万言。家有遗田，衣食才给。楼
居五楹，临傍水竹外为菊圃，每秋高花绽，辄标一帜
曰：“酒熟花开，高怀者来。”一时故人，遂俱骈集。玮以夜
色更佳，便醮烛菊中，行吟坐酌，不闲晨夕。春时芍药
花发，招客亦然，里中传为佳事。玮虽隐居，顾留意乡
国利病，尝著《国课论》《东钱湖赋》，胪列农田水利事甚
详，识者重之。既年逾九十，作《七适》一篇。自言历九百
馀甲子，而神气不衰，好学如故。手定其诗文十馀卷，
曰《桑麻集》，为里中所传。